เมย์แบงก์กิมเอ็งดึง‘สุกิจ อุดมศิริกุล’คุมทีมวิจัย
เมย์แบงก์ กิมเอ็ง ดึง “สุกิจ อุดมศิริกุล” จัดทัพทีมวิจัยเสริมทีมผู้บริหารระดับสูง หวังใช้บทวิจัยมัดใจนักลงทุนทุกระดับ
2 ต.ค. 2555

เมย์แบงก์ กิมเอ็ง ดึง “สุกิจ อุดมศิริกุล” จัดทัพทีมวิจัยเสริมทีมผู้บริหารระดับสูง หวังใช้บทวิจัยมัดใจนักลงทุนทุกระดับ
นายมนตรี ศรไพศาล ประธานเจ้าหน้าที่บริหาร บริษัทหลักทรัพย์ เมย์แบงก์ กิมเอ็ง (ประเทศไทย) หรือ MBKET เปิดเผยว่า บริษัทได้แต่งตั้งนายสุกิจ อุดมศิริกุล ให้ดำรงตำแหน่งกรรมการผู้จัดการ ดูแลสายงานวิจัยหลักทรัพย์ เริ่มตั้งแต่วันที่ 1 ต.ค. 2555 
ทั้งนี้ นายสุกิจจะร่วมงานกับทีมนักวิเคราะห์ด้านกลยุทธ์และปัจจัยพื้นฐานอีก 12 คน สร้างสรรค์ผลงานวิจัยให้ดียิ่งขึ้น และจะช่วยยกระดับบริการของเมย์แบงก์ กิมเอ็ง ให้ดียิ่งขึ้นในทุกๆ ด้านเทียบเท่าระดับสากล
สำหรับนายสุกิจได้คร่ำหวอดในวงการตลาดทุนมากว่า 20 ปี ได้สร้างผลงานให้เป็นที่ยอมรับในวงกว้างในฐานะผู้เชี่ยวชาญด้านวิจัยหลักทรัพย์อันดับต้นๆ ของประเทศ 
นางบุญพร บริบูรณ์ส่งศิลป์ ประธานเจ้าหน้าที่บริหาร สายงานธุรกิจหลักทรัพย์รายย่อย กล่าวว่า นายสุกิจเป็นผู้ที่มีความสามารถที่มีประสบการณ์สูง นับเป็นกูรูด้านวิเคราะห์ตลาดทุนคนหนึ่งในวงการ 
“การันตีผลงานคุณสุกิจได้จากรางวัล The Best Strategist สายนักลงทุนรายย่อย ประจำปี 2551, 2552 และล่าสุด 2554 จากสมาคมนักวิเคราะห์หลักทรัพย์ ที่นำความภาคภูมิใจในฐานะนักวิเคราะห์มืออาชีพ” นางบุญพร กล่าว
ที่ผ่านมานายสุกิจดำรงตำแหน่งผู้ช่วยกรรมการผู้จัดการ ดูแลสายงานด้านกลยุทธ์การลงทุนของบริษัทหลักทรัพย์ ไทยพาณิชย์ ถึง 2 ปีเศษ 
ด้านนายสุกิจ กล่าวว่า รู้สึกยินดีที่ได้มาร่วมงานกับทีมผู้บริหารและทีมวิจัยที่แข็งแกร่งอย่าง บล.เมย์แบงก์ฯ ในฐานะโบรกเกอร์อันดับหนึ่ง ซึ่งเป็นผู้นำทั้งด้านธุรกิจหลักทรัพย์และตราสารอนุพันธ์ ภายใต้ผู้ถือหุ้นใหญ่กลุ่มเมย์แบงก์ ธนาคารอันดับ 1 ของประเทศมาเลเซีย 
งานวิจัยจะต้องมีการพัฒนาอย่างต่อเนื่องจากปัจจุบันที่มีการเสนองานวิจัยผ่านทางอินเทอร์เน็ตทีวีเป็นประจำและข้อมูลวิเคราะห์หุ้นกว่า 100 หุ้น สำหรับตลาดในประเทศและประสานงานข้อมูลการลงทุนในตลาดหลักทรัพย์ต่างประเทศอีก 18 แห่งทั่วโลก ผ่านเครือข่ายเมย์แบงก์
“ผมมั่นใจว่าทีมงานของเราพร้อมที่จะผลิตบทวิจัยที่มากด้วยคุณภาพและสดทันต่อสถานการณ์ ตอบสนองต่อนักลงทุนให้ทุกการลงทุนเป็นอย่างมืออาชีพ” นายสุกิจ กล่าว